Ref.: 302CRA26102000060

A la Mesa del Parlament

Carles Riera Albert, representant, Maria Sirvent Escrig, diputada del Subgrup Parlamentari de la Candidatura d’Unitat Popular - Crida Constituent, d’acord amb el que estableix l’article 161 del Reglament del Parlament, presenten la següent moció, subsegüent a la Interpel·lació al Govern sobre les prioritats pressupostàries (tram. 300-00316/12).

Moció

Aprovació de dos Decrets Llei perquè la gent no pot esperar ni un dia més.

1.- El Parlament de Catalunya insta al govern de la Generalitat a aprovar un Decret-Llei en el proper consell executiu que fomenti l’economia social i cooperativa i un teixit productiu local amb retorn social i ambiental i amb perspectiva feminista, i que contempli mesures com:

a) Abastir l’alimentació de centres residencials, socio-sanitaris, socio-educatius, centres sanitaris i centres escolars amb la compra pública d’aliments de producció agrària i ramadera local.

b) Obrir una línia de subvencions perquè els ajuntaments puguin iniciar campanyes per fomentar el consum en establiments i comerços de proximitat

c) Obrir una línia d’ajuts directes a petites empreses, comerços, autònoms que desenvolupen una activitat econòmica amb retorn social i ambiental, amb lucre limitat i amb polítiques d’organització del treball i el salari equitatives.

d) Establir la moratòria immediata del pagament del lloguer, les hipoteques, els subministraments i els crèdits bancaris dels establiments que s’han vist obligats a tancar a causa de les mesures impulsades pel govern de la Generalitat per front al Covid-19.

e) Crear una empresa pública per la realització d’activitats relacionades amb la comercialització, i/o la venda mitjançant internet o qualsevol mitjà telemàtic de tota classe de productes i serveis de lícit comerç.

2.- El Parlament de Catalunya insta al govern de la Generalitat a aprovar un Decret-Llei en el proper consell executiu per garantir el dret a l’habitatge i unes condicions de vida dignes i que contempli:

a) La creació d’un Fons Estructural per combatre el sensellarisme promovent la reutilització d’immobles que han quedat buits a conseqüència del covid19, com per exemple els establiments hotelers.

b) Decretar la prohibició de talls de subministrament de serveis bàsics, la moratòria del pagament del lloguer i els préstecs hipotecaris i els subministraments lligats a l’habitatge habitual.

c) Destinar els recursos provinents de la imposició de sancions de la Llei 11/2020, del 18 de setembre, de mesures urgents en matèria de contenció de rendes a rehabilitar el parc d’habitatge públic i a fomentar l’accés a l’habitatge mitjançant formes alternatives a la propietat privada.

d) Recuperar totes les propietats en mans de la SAREB per destinar-les a augmentar el parc públic d’habitatge de lloguer social.

e) Augmentar la freqüència del transport públic a les hores de màxima afluència.

f) Establir una renda bàsica suficient i universal per a tota la població mitjançant una fiscalitat progressiva.

g) Augmentar les inspeccions als centres de treball per controlar el compliment de les mesures sanitàries.

h) Enfortir i dignificar els treballs de cura d’envelliment i dependència, reforçant els serveis de dependència públics i establint prestacions per a les persones que hagin de fer-se càrrec d’una persona depenent tenint en compte l’augment de les situacions de dependència que provocarà el nou rebrot de casos de covid-19.

3.- Qui millor coneix les necessitats i realitats del territori són els municipis, per això el Parlament de Catalunya insta al govern de la Generalitat a:

a.- Escoltar a tots els municipis que són els que coneixen millor les necessitats del territori amb l’objectiu d’elaborar una diagnosi de les noves necessitats que els ajuntaments han detectat arran de la situació d’emergència sanitària i un pla per mancomunar i articular estratègicament els recursos existents per fer front a les necessitats esmentades.

Per la plena sobirania econòmica

4.- El Parlament de Catalunya insta al govern de la Generalitat a:

a) Generar les estructures necessàries que assegurin la creació d’una banca pública i fomentar les finances ètiques i cooperatives i l’activació de l’estalvi per garantir i dinamitzar l’accés al crèdit de l’economia productiva decretant l’obligació de que totes les administracions públiques depositin part dels seus fons en entitats de finances ètiques i cooperatives.

Per una redistribució econòmica justa i equitativa. Que qui més té, més pagui

5.- El Parlament de Catalunya insta al govern de la Generalitat a:

a) Crear un impost “Covid19” per a grans empreses que operen al territori: empreses de l’IBEX-35, les que tinguin més de 1.000 treballadors i que hagin vist augmentats els seus beneficis malgrat la situació d’emergència sanitària.

Per uns serveis públics i de qualitat

6.- El Parlament de Catalunya insta al govern de la Generalitat a:

a) Crear un fons estructural que ha de servir per assumir la prestació de serveis públics mitjançant la gestió directa i democràtica apostant per un sector públic fort que prioritzi els processos de reproducció de la vida establint mitjançant decret la prohibició d’obtenir benefici directe o indirecte del sistema sanitari i sociosanitari, l’educació i l’atenció socioeducativa i els serveis socials.

Pacte català per una economia per la vida: Salut col·lectiva, democràcia econòmica i justícia socioambiental

7.- El Parlament de Catalunya insta al govern de la Generalitat a:

a) Abandonar l’aposta de basar el creixement econòmic en el sector de les exportacions i l’augment de la competitivitat a costa de la precarietat laboral i implementar de forma urgent, escoltant el conjunt de la societat catalana, un nou model productiu orientat a la democratització, relocalització, mutualització i transició ecosocial, tal i com estableix la proposta de Pacte Català per una economia per la vida: Salut col·lectiva, democràcia econòmica i justícia socioambiental.

8.- El Parlament de Catalunya insta al govern de la Generalitat a:

a) Fer prevaldre la declaració de la Cultura com a bé essencial en totes les mesures que comportin restriccions amb l'objectiu de garantir l’accés a la cultura i els drets culturals de la ciutadania.

Palau del Parlament, 26 d’octubre de 2020

Carles Riera Albert Maria Sirvent Escrig

Representant del SP CUP-CC Diputada del SP CUP-CC